**Pénzügyi Bizottság**

**ELŐTERJESZTÉS**

Kisbér Város Önkormányzat Képviselő-testülete

**2025. április 11-ei** ülésére

Tárgy: Hánta fakivágások

**Tisztelt Képviselő-testület!**

A Hántán, az orvosi rendelő és a volt kirendeltség udvarán található fenyőfák túl közel vannak a szomszédos lakóházhoz, a lakó ezért rendszeresen jelzi, hogy a fákat vágjuk ki, mert a tűlevelek eltömítik az ereszcsatornáját, a gyökerek bemennek az épület alá. A megkereséssel többször foglalkoztunk már, legutóbb az a döntés született, hogy a Kisbéri Városigazgatóság rendszeresen takarítsa az ereszcsatornát. (293/2021. (X.14.) KVÖKt. határozat.)

A lakó a múlt heti hántai bejárás alkalmával személyesen ismét kérte a fák kivágását.

A fákat még ez év februárjában nézték meg a Kisbéri Városigazgatóság munkatársai, akik megállapították, hogy a fákat nem tudják kivágni. A 8 db fa (szomszéd felől 6 db, volt kirendeltség előtt 2 db) kivágására, ágak elszállítására, a tuskók lemarására, 3 db fa helyén a térkő helyreállítására nettó 1,1 millió forint összegű ajánlatot kaptunk a Balom Asztalos és Üvegező Bt-től.

A Hánta Bizottság a februári ülésén javasolta a szomszédos épület melletti fenyőfák kivágását, azonban a volt kirendeltség előtti fákét nem támogatta, továbbá javasolta a kivágott fák fűrészáruként történő értékesítését.

Szóba került, hogy a kivágott fenyőfák helyén parkosítanának.

A bizottság elképzelése alapján arra jutottunk, hogy a Hánta településrészre tervezett bejárás keretében kerüljön ez is megtekintésre és a Műszaki Bizottság a Hánta Bizottsággal közösen találja ki, hogy miként módosíttassuk az ajánlatot.

A múlt heti hántai bejárás alkalmával a fenyőfák is megtekintésre kerültek. A jelenlévők a szomszédos lakó problémájának megoldása érdekében támogatták a fenyőfák kivágását, a tuskók lemarását és a térkő helyreállítását. A volt kirendeltség előtti fák kivágása is támogatásra került. A fakivágásokat úgy kérték, hogy 5 m-enként kerüljön a törzs elvágásra, melyet fel kívánnak vágattatni és a későbbiekben a focipálya melletti terület rendbetételénél kívánnak felhasználni. Az ennek megfelelően módosított, nettó 1.290.000,- Ft-os árajánlatot mellékelten találják. Ebben a fa fűrésztelepre történő szállítása is szerepel (20 km-es körzeten belül). Ezen ajánlat a fák fűrésztelepen történő felvágását nem tartalmazza.

A 2025. évi költségvetésben bruttó 1,5 millió forint szerepel fakivágásokra.

A Hánta Bizottság javasolta az ajánlat elfogadását a fakivágásokra, a Pénzügyi Bizottság viszont azt javasolta, hogy a térkő helyreállítás helyett zöldterület kerüljön kialakításra, így a kivitelezés nettó 180.000,- Ft-tal kevesebbe kerülne.

Kérem Tisztelt Képviselő-testületet, szíveskedjen döntést hozni.

Kisbér, 2025. április 10.

Bondár Balázs s.k. Pápai Mónika s.k.

elnök vagyongazdálkodási ügyintéző

**Határozati javaslat:**

Kisbér Város Önkormányzat Képviselő-testülete

a hántai orvosi rendelő udvarán található 8 db fenyőfa (6 db szomszéd épülete mellett, 2 db volt kirendeltség előtt) kivágását, a tuskók lemarását, a térkő helyreállítását / térkő helyreállítása nélkül és a fák fűrésztelepre szállítását megrendeli a Balom Asztalos és Üvegező Bt-től az ajánlatában szereplő nettó 1.290.000,- Ft. / nettó 1.110.000,- Ft. összegen.

utasítja a Kisbéri Közös Önkormányzati Hivatalt a fenti teltételeket tartalmazó szerződés előkészítésér és felhatalmazza a város polgármesterét annak aláírására.

utasítja a Kisbéri Városigazgatóságot a térkő helyén füvesítés elvégzésére.

**Határidő:** azonnal

**Felelős:** Sinkovicz Zoltán polgármester

Dr. Pápai Tamás jegyző

Juhász Márton igazgató